**MITTETULUNDUSÜHING**

**“Saarte Kalandus”**

**PÕHIKIRI**

**1. ÜLDSÄTTED**

1.1. Mittetulundusühing „Saarte Kalandus” (edaspidi MTÜ) on avalikes huvides tegutsev juriidiliste isikute, füüsiliste isikute, füüsilisest isikutest ettevõtjate ja kohalike omavalitsuste vabatahtlik ühendus, mille eesmärgiks ei ole majandustegevuse kaudu tulu saamine.

1.2. MTÜ asukohaks on Saare maakond.

1.3. MTÜ on poliitiliselt sõltumatu mittetulunduslik eraõiguslik juriidiline isik, ta juhindub oma tegevuses põhiseadusest, seadustest, muudest õigusaktidest ning oma põhikirjast.

1.4. MTÜ tegevuspiirkond on Saare maakonna kalanduspiirkond Euroopa Merendus,- Kalandus- ja Vesiviljelusfondi (EMKVF) rakendavate õigusaktide mõistes.

1.5. MTÜ majandustegevusest saadavat tulu kasutatakse ainult põhikirjaliste eesmärkide saavutamiseks ning kasumit oma liikmete vahel ei jaotata.

1.6. MTÜ võib omandada varalisi ja mittevaralisi õigusi ning kanda kohustusi, tal on vara, iseseisev bilanss, oma sümboolika ja atribuutika ning selle kasutamise ainuõigus.

1.7. MTÜ nimi on mittetulundusühing Saarte Kalandus (lühendatult MTÜ Saarte Kalandus), ingliskeelne vaste „NGO West-Estonian Islands Fisheries Partnership”.

1.8. MTÜ majandusaasta algab 1. jaanuaril ja lõpeb 31. detsembril.

1.9. MTÜ tegevust ei lõpetata mittetulundusühingute seaduse § 37 punktis 1 sätestatud alusel enne 31. detsembrit 2030.

**2. EESMÄRGID JA TEGEVUSED**

2.1. MTÜ eesmärk on kalanduspiirkonna säästev areng kohaliku arengustrateegia väljatöötamise ja elluviimise kaudu, sihtrühma teavitamine toetuse saamise võimalustest ja projektitaotlejate nõustamistegevus.

2.2. Eesmärgi saavutamiseks MTÜ:

2.2.1. Koostab ja viib ellu oma kalanduspiirkonna arengustrateegiat (edaspidi „arengustrateegia”);

2.2.2. hangib rahalisi vahendeid arengustrateegia elluviimiseks;

2.2.3. suunab arengustrateegia elluviimist, sh otsustab MTÜ käsutuses olevate rahaliste vahendite kasutamise üle;

2.2.4. osaleb parima kogemuse levitamisel ning vahetab infot tehes koostööd Eesti ning välismaa sarnaste eesmärkidega mittetulundusühendustega;

2.2.5. teeb koostööd kõigi asjaosaliste asutuste, ettevõtete, organisatsioonide ja üksikisikutega;

2.2.6. osaleb aktiivselt kalanduse alase seadusandluse ja arengudokumentide väljatöötamisel riiklike institutsioonide tasandil, pidades silmas eelkõige Saare maakonna huve;

2.2.7. korraldab oma liikmetele ja avalikkusele asjakohast koolitus- ja teavitustegevust nii kodu- kui välismaal;

2.2.8. koostab ja esitab toetusfondidele projekte põhikirjaliste eesmärkide täitmise rahastamiseks ning korraldab projektide elluviimist;

2.2.9. sõlmib lepinguid põhikirjaliste eesmärkide täitmiseks;

2.2.10. valdab, kasutab ja käsutab MTÜ vara;

2.2.11. omandab, võõrandab ja rendib hooneid, seadmeid, transpordivahendeid ja muud vara;

2.2.12. korraldab üritusi;

2.2.13. korraldab projektikonkursse lähtuvalt Saare maakonna kalanduspiirkonna vajadustest;

2.2.14. võtab vastu annetusi, toetusi ja kingitusi;

2.2.15. jagab oma liikmetele ja laiemale avalikkusele kalandusalast teavet;

2.2.16. teostab põhikirjajärgseks tegevuseks vajalikke tehinguid, mis ei ole vastuolus Eesti Vabariigi seadusandluse ja käesoleva põhikirjaga.

**3. LIIKMED**

3.1. MTÜ liikmeks võivad olla kõik füüsilised isikud, füüsilisest isikust ettevõtjad ja juriidilised isikud, kes vastavad allpool toodud tingimustele ning tunnistavad MTÜ eesmärki ja põhikirja, üldkoosoleku ja juhatuse otsuseid. MTÜ on avatud uute liikmete vastuvõtuks tingimusel, et oleks tagatud liikmeskonna vastavus p.3.4 ning liikmeskond on avalik;

3.2. MTÜ liikmeks võivad olla:

3.2.1. huvirühm, kuhu kuuluvad kohaliku omavalitsuse üksused ning riigi ja kohaliku omavalitsuse üksuse enamusosalusega või liikmelisusega eraõiguslikud juriidilised isikud;

3.2.2. huvirühm, kuhu kuuluvad füüsilisest isikust ettevõtjad, kes omasid eelneval kalendriaastal kaluri kalapüügi luba;

3.2.3. huvirühm, kuhu kuuluvad äriühingud, kes omasid eelneval kalendriaastal kaluri kalapüügi luba;

3.2.4. huvirühm, kuhu kuuluvad ettevõtjad, kes ei kuulu punktides 3.2.1 – 3.2.3. nimetatud huvirühma;

3.2.5. huvirühm, kuhu kuuluvad füüsilised ja juriidilised isikud, kes ei kuulu punktides 3.2.1 – 3.2.4. nimetatud huvirühma.

3.3. MTÜ (kohaliku tegevusrühma) liikmeks ei võeta isikut, kes on muu kohaliku tegevusrühma liige.

3.4. Ükski huvirühm ei moodusta rohkem, kui 49 protsenti liikmete arvust.

**4. LIIKMEKS VASTUVÕTMINE, VÄLJAASTUMINE JA VÄLJAARVAMINE**

4.1. MTÜ liikmeks võtab kirjaliku avalduse alusel vastu juhatus. Juriidilise isiku avaldus peab põhinema tema pädeva juhtorgani otsusel.

4.2. MTÜ liikmeks vastuvõtmise otsustab MTÜ juhatus. MTÜ juhatus vaatab avalduse läbi ning teeb otsuse järgmisel juhatuse koosolekul eeldusel, et avaldus on esitatud vähemalt kümme päeva enne juhatuse koosolekut. Kui juhatus keeldub taotlejat MTÜ liikmeks vastu võtmast, võib taotleja nõuda, et tema liikmeks vastuvõtmise otsustab üldkoosolek. Juhatus võib keelduda uue liikme vastuvõtmisest, kui viimane:

4.2.1. kuulub teise samadel eesmärkidel moodustatud MTÜ-sse;

4.2.2. on esitanud nõuetele mittevastava liikmeks astumise taotluse;

4.2.3. MTÜ liikmelisuse proportsioonid huvirühmade lõikes ei võimalda seda (st huvirühm ületab 49% liikmete koguarvust);

4.2.4. on jätnud täitmata oma kohustused riiklike või kohalike maksude tasumise osas või on esitamata majandusaasta aruanne äriregistrile.

4.3. Ühingu liikmeks saanu tasub ühingu arvele astumisaasta liikmemaksu.

4.4. MTÜ liikmest väljaastumine on lubatud kirjaliku avalduse alusel. Juriidilise isiku liikmest väljaastumise avaldus peab põhinema avaldaja pädeva juhtorgani otsusel.

4.5. Üldkoosolekul on õigus juhatuse ettepanekul liige välja arvata kui see on jätnud täitmata MTÜ põhikirja sätteid või olulisel määral MTÜ-d kahjustanud.

4.6. Juhatusel on õigus omal algatusel kirjaliku pooleaastase etteteatamisega välja arvata liige, kui see ei vasta mingil põhjusel enam punktides 3.1 - 3.3 toodud tingimustele. Juhatus on kohustatud koostöös asjaosalise liikmega tegema kõik võimaliku, et soovimatut väljaarvamist tingivaid asjaolusid kõrvaldada.

4.7. MTÜ liikme võib MTÜ-st välja arvata juhatuse otsusega, kui:

4.7.1. MTÜ liige ei ole majandusaasta lõpuks tasunud MTÜ liikmemaksu.

4.7.2. ei ole osalenud või volitanud enda eest osalema vähemalt kolmel järjestikusel üldkoosolekul.

4.8. MTÜ liikme väljaarvamise otsustab MTÜ juhatus oma koosolekul, teatades selle küsimuse arutelust väljaarvatavale liikmele kirjalikult vähemalt 2 nädalat enne koosoleku toimumist ja tal on õigus osaleda sõnaõigusega oma väljaarvamise küsimuse arutamisel juhatuses. Liikme väljaarvamise otsus on langetatud, kui selle poolt on 2/3 juhatuse liikmetest.

4.8.1. Isik loetakse MTÜ-st väljaarvatuks vastava juhatuse otsuse tegemisele järgnevast päevast.

4.9. MTÜ juhatuse poolt väljaarvatud liikmel on õigus nõuda väljaarvamise küsimuse otsustamist väljaarvamisele järgneval MTÜ üldkoosolekul.

4.10. MTÜ Saarte Kalandus väljaastunud või väljaarvatud liikmele liikmemaksu ei tagastata.

Füüsilisest isikust liikme surma või juriidilisest isikust liikme lõppemise korral tema liikmelisus mittetulundusühingus lõpeb. Juriidilisest isikust liikme ühinemise või jaotumise korral tema liikmeõigused lõpevad*.*

**5. LIIKME ÕIGUSED JA KOHUSTUSED**

5.1. MTÜ liikmel on järgmised õigused:

5.1.1. Osaleda hääleõigusega MTÜ üldkoosolekul;

5.1.2. Valida MTÜ juhatuse, töögruppide ja komisjonide liikmeid;

5.1.3 Olla esindatud juhatuses ja komisjonides oma volitatud esindajaga;

5.1.4. Esitada arupärimisi, avaldada arvamust ning teha ettepanekuid üldkoosoleku ja juhatuse töö kohta.

5.1.5. Osaleda MTÜ komisjonide töös.

5.1.6. Kasutada MTÜ vahendeid ja vara selleks kehtestatud korras.

5.1.7. Saada teavet kõigis MTÜ tegevust puudutavates küsimustes.

5.1.8. Osaleda MTÜ poolt kehtestatud eelistingimustel MTÜ korraldatud üritustel ja kursustel.

5.2. MTÜ liikmel on järgmised kohustused:

5.2.1. Tunnustada ja järgida ühingu põhikirja ja juhtorganite otsuseid.

5.2.2. Osaleda korraliste ja erakorraliste üldkoosolekute ning valitavatesse organitesse kuulumisel nende töös.

5.2.3. Tasuda õigeaegselt liikmemaksu üldkoosoleku poolt kehtestatud liikmemaksu suuruses.

5.2.4. Kasutada heaperemehelikult MTÜ vara.

5.2.5. Hoida ja kaitsta MTÜ head mainet.

**6. ÜLDKOOSOLEK**

6.1. MTÜ kõrgeimaks organiks on liikmete üldkoosolek, kus igal MTÜ liikmel on üks hääl.

6.2. Üldkoosolek võtab vastu otsuseid MTÜ juhtimise kõikides küsimustes, mida ei ole seadusega või põhikirjaga antud juhatuse või MTÜ muu organi pädevusse.

6.3. Üldkoosoleku pädevusse kuulub:

6.3.1. Põhikirja muutmine.

6.3.2 Eesmärgi muutmine. Eesmärki ei muudeta enne 31. detsembrit 2030. a.

6.3.3. Arengustrateegia väljatöötamise tegevuskava ja tegevuskava muudatuste heakskiitmine.

6.3.4. Arengustrateegia ja selle muudatuste heakskiitmine.

6.3.5. Projektitoetuse taotlusvoorude toimumisaja ja tegevussuundade eelarve kinnitamine ja muutmine.

6.3.6. Projektitoetuse taotluste paremusjärjestuse ettepanekute kinnitamine.

6.3.7. Liikme- ja sisseastumismaksude maksmise korra ja suuruse otsustamine.

6.3.8. Majandusaasta aruande kinnitamine.

6.3.9. MTÜ tegevuse lõpetamise või ühinemise ja jagunemise otsustamine.

6.3.10. Juhatuse liikmete valimine ja tagasikutsumine. Valimiste reglemendi kehtestamine.

6.3.11. Juhatuse töökorra kinnitamine.

6.3.12. Projektide hindamise komisjoni valimine. Hindamiskomisjon on vähemalt 7-liikmeline.

6.3.13. Igat projektitoetuse taotlust hindab vähemalt seitse hindamiskomisjoni liiget ning komisjoni liige ei või olla sama MTÜ juhatuse liige ega algatusrühma töötaja.

6.3.14. Muude komisjonide moodustamine.

6.3.15. Juhatuse või komisjoni liikmetega tehingute tegemine või tema vastu nõude esitamise otsustamine ja selles tehingus või nõudes MTÜ esindaja määramine.

6.3.16. Tingimuste seadmine ning volituste andmine juhatusele MTÜ kinnisasjade ja registrisse kantud vallasasjade võõrandamiseks või asjaõigusega koormamiseks.

6.3.17. Juhatuse poolt valitud revidendi või audiitori teenuse pakkuja heakskiitmine ja kinnitamine ning tagasikutsumine. Revisjoniaruannete kinnitamine.

6.3.18. Muude küsimuste otsustamine, mida ei ole seaduse või põhikirjaga antud teiste organite pädevusse.

6.4. Üldkoosoleku kutsub kokku juhatus:

6.4.1. korraliselt, vähemalt üks kord aastas.

6.4.2. erakorraliselt, kui seda nõuab kirjalikult ja põhjust ära näidates vähemalt 1/10 MTÜ liikmetest.

6.5. Kui juhatus ei kutsu üldkoosolekut kokku punktis 6.4.2. nimetatud asjaoludel võivad taotlejad üldkoosoleku ise kokku kutsuda samas korras juhatusega.

6.6. Üldkoosoleku kokkukutsumisest peab ette teatama vähemalt 7 tööpäeva näidates ära üldkoosoleku toimumise aja, koha ja päevakorra projekti, kui seaduse alusel pole nõutav pikem etteteatamisaeg ja täpsem informatsioon.

6.6.1. Juhatus avaldab teate kohalikus meedias üldkoosoleku kokkukutsumiseks ja elanikkonna teavitamiseks vähemalt 10 tööpäeva enne MTÜ üldkoosoleku ja teabepäeva toimumist järgmistel juhtudel:

* MTÜ üldkoosolek, mis korraldatakse strateegia väljatöötamise tegevuskava heakskiitmiseks.
* MTÜ üldkoosolek, mis korraldatakse strateegia ja selle muudatuste vastuvõtmiseks.
* MTÜ üldkoosolek, mis korraldatakse strateegia projektitoetuse taotlusvoorude toimumisaja ja tegevussuundade eelarve kinnitamiseks ja muutmiseks tutvustades elluviidavaid strateegia tegevussuundi, projektide paremusjärjestuse moodustamise korda ning hindamiskriteeriumeid.
* MTÜ üldkoosolek, kus kinnitatakse projektitoetuse taotluste paremusjärjestus.
* MTÜ üldkoosolek, kus valitakse projektide hindamise komisjon.
* Piirkondlik teabepäev, kus tutvustatakse projektitoetuse taotlemise võimalusi, sealhulgas toetatavaid tegevusi, toetuse saamise nõudeid ning toetuse taotlemise tingimusi ja korda.

6.6.2. Juhatus teatab taotlusvooru avamisest kohaliku või üleriigilise levikuga

ajalehe kaudu vähemalt 20 tööpäeva ette ja lisab viite veebilehele, kus on võimalik tutvuda

avatavate tegevussuundade eelarvega, taotlusvoorude toimumise ajaga, toetatavate tegevustega ning taotluse hindamise kriteeriumitega.

6.7. Üldkoosolek võib vastu võtta otsuseid v.a p 6.12 ettenähtud otsused, kui tema kokkukutsumisel on järgitud kõiki seadusest ja MTÜ põhikirjast tulenevaid nõudeid ning selles osaleb **üle poole** MTÜ liikmetest.

6.8. Kui üldkoosolek ei ole p.6.7 kohaselt pädev otsuseid vastu võtma, kutsub juhatus kolme nädala jooksul kokku uue üldkoosoleku sama päevakorraga.

6.9. Kui üldkoosoleku kokkukutsumisel on rikutud seadust või põhikirja nõudeid, on üldkoosolek õigustatud otsuseid vastu võtma ainult siis, kui koosolekul on esindatud kõik liikmed.

6.10. Igal liikmel on üks hääl. Ühingu liige võib volitada teist liiget hääletama tema eest vastava volikirja blanketil allkirjastades volikirja kas käsikirjaliselt või digitaalselt. Üldkoosolekul võib isik osaleda ja hääletada kuni 4 liikme esindajana (kokku viie häälega). Liige ja liikme esindaja ei või hääletada, kui MTÜ otsustab temaga või tema poolt esindatava liikmega tehingu tegemist või nende vastu nõude esitamist või nendega kohtuvaidluse alustamist või lõpetamist. Nimetatud liikmete hääli ei arvestata esindatuse määramisel.

6.11. Üldkoosoleku otsus on vastu võetud, kui selle poolt hääletab üle poole koosolekul osalenud liikmetest ja põhikirjaga pole ette nähtud suurema häälteenamuse nõuet.

6.12. Käesoleva põhikirja punktides 6.3.3 - 6.3.6 ning 6.3.12 ja 6.14 otsuste vastu võtmiseks peab hääletamisest osa võtma vähemalt 51% MTÜ liikmetest ja otsuse vastuvõtmise poolt peavad olema hääletanud vähemalt 2/3 üldkoosolekul osalevad liikmed.

6.13. Isiku valimisel loetakse valituks kandidaat, kes sai teistest enam hääli. Häälte võrdsel jagunemisel heidetakse liisku.

6.14. Põhikirja muutmise, MTÜ lõpetamise, ühinemise või jagunemise otsus on vastuvõetud, kui selle poolt hääletab 2/3 üldkoosolekul osalenud liikmetest. Põhikirja muudatus jõustub selle registrisse kandmisest.

6.15. Põhikirjas ettenähtud MTÜ eesmärgi muutmiseks on vajalik vähemalt 9/10 liikmete nõusolek. Muutmist otsustanud üldkoosolekul mitteosalenud liikme nõusolek peab olema esitatud kirjalikult.

6.16. Kui MTÜ liige soovib mingi küsimuse arutamist üldkoosolekul, peab ta sellest kirjalikult teatama MTÜ juhatusele enne koosoleku kutse väljasaatmist.

6.17. Kui vähemalt 1/3 hääleõiguslikest liikmetest nõuab viiakse hääletamine läbi salajase hääletamise teel.

6.18. Üldkoosoleku tööd juhib üldkoosoleku poolt valitud juhataja.

6.19. Üldkoosoleku otsused protokollitakse. Protokollile kirjutavad alla protokollija ja üldkoosoleku juhataja. Protokolli viseerivad täiendavalt kaks üldkoosoleku poolt selleks volitatud osalejat.

### **7. OTSUSTE VASTUVÕTMINE ÜLDKOOSOLEKUT KOKKU KUTSUMATA**

7.1. Vajadusel on MTÜ liikmetel õigus üldkoosolek kokku kutsuda veebikeskkonnas.

7.2. Juhatuse volitusel saadab tegevmeeskond käesoleva peatüki punktis 7.1. nimetatud otsuste eelnõud kirjalikku taasesitamist võimaldavas vormis kõigile MTÜ liikmetele.

7.3. Kindlaks määratud tähtaja jooksul (mitte vähem kui seitse päeva) peab ühingu liige esitama otsuste eelnõude kohta oma seisukoha kirjalikku taasesitamist võimaldavas vormis.

7.4. Üldkoosolekut füüsiliselt kokku kutsumata võib üldkoosolek vastu võtta otsuseid v.a punktiga 6.12 ettenähtud otsused, kui tema kokkukutsumisel on järgitud kõiki seadusest ja MTÜ põhikirjast tulenevaid nõudeid ning selles osaleb **üle poole** MTÜ liikmetest. Otsus loetakse vastu võetuks, kui selle poolt on üle poole antud häältest

7.5. Käesoleva põhikirja punktis 6.12. nimetatud põhikirja punktide 6.3.3 - 6.3.6 ning 6.3.12 ja 6.14 kohta otsuste vastuvõtmisel üldkoosolekut füüsiliselt kokku kutsumata on üldkoosolek otsutamisvõimeline kui sellest võtab osa vähemalt 51 % ühingu liiketest ja otsused loetakse vastu võetuks, kui poolt on hääletanud 2/3 kirjalikku tagasisidet andnud MTÜ liikmetest.

7.6. Hääletustulemuste kohta koostab juhatus hääletusprotokolli ja saadab selle viivitamata (hiljemalt seitsme päeva jooksul) liikmetele. Hääletusprotokolli kantakse:  
7.6.1. mittetulundusühingu nimi ja asukoht;  
7.6.2. protokollija nimi;  
7.6.3. vastuvõetud otsused koos hääletustulemustega, sealhulgas otsuse poolt hääletanud liikmed nimeliselt huvirühmade kaupa. Nimekirja digiallkirjastavad üldkoosoleku juhataja ja protokollija;

7.6.4. otsuse suhtes eriarvamusele jäänud liikme nõudel tema eriarvamuse sisu;  
7.6.5. muud hääletamise suhtes olulise tähtsusega asjaolud.

7.7. Punktis 7.3. nimetatud liikmete seisukohtade ärakirjad on hääletusprotokolli lahutamatu lisa.

**8. JUHATUS**

8.1. Üldkoosolekute vaheajal juhib MTÜ-d üldkoosoleku poolt MTÜ liikmete esindajate hulgast valitud viie- kuni seitsmeliikmeline juhatus.

8.2. Kohaliku algatusrühma juhatuse liige või töötaja ei ole tulumaksuseaduse § 8 tähenduses seotud isik töötajaga, kes allub vahetult tema juhtimisele ja kontrollile.

8.3. Kohaliku algatusrühma juhatuse liige või töötaja ei tööta samaaegselt ametikohal, mis allub vahetult tema juhtimisele ja kontrollile.

8.4. Kohaliku algatusrühma juhatuse liige ega töötaja ei või olla hindamiskomisjoni liige.

8.5. Juhatuse liikmed valitakse MTÜ liikmete hulgast salajase hääletuse teel poolthäälte enamusega.

8.6. Juhatuse volitused kehtivad 5 aastat.

8.7. Juhatus esindab ühingut kõigis õigustoimingutes.

8.8. Ühingut võib esindada iga juhatuse liige eraldi kõigis õigustoimingutes.

8.8.1. Mittetulundusühingu ja juhatuse liikme vahel tehtud tehing on tühine, kui tehinguga ei nõustunud üldkoosolek. See ei kehti tehingu kohta, mis tehakse mittetulundusühingu igapäevases majandustegevuses kauba või teenuse turuhinna alusel.

8.9. Juhatuse liikme võib üldkoosolek sõltumata põhjusest tagasi kutsuda igal ajal.

8.10. Juhatus võib vastu võtta otsuseid, kui selle koosolekul osaleb üle poole juhatuse liikmetest.

8.11. Juhatus võib vastu võtta otsuse koosolekut kokku kutsumata, kui otsuse poolt hääletavad kõik juhatuse liikmed elektroonilist sidevahendit kasutades.

8.12. Juhatuse liikmetele võidakse üldkoosoleku otsusega määrata hüvitis tööülesannete täitmiseks tehtud kulutuste korvamiseks või sõlmida temaga töö- või töövõtuleping.

8.13. Juhatuse pädevusse kuulub:

8.13.1. Tegevjuhi ja referendi tööle võtmine ja töölt vabastamine;

8.13.2. MTÜ igapäeva tegevuse korraldamine;

8.13.3. MTÜ liikmete arvestuse pidamine, liikmemaksude kogumine;

8.13.4. MTÜ tegevuskava koostamine;

8.13.5. Raamatupidamise aastaaruande koostamine ja raamatupidamise korraldamine;

8.13.6. Vara kasutamine ja käsutamine vastavalt seaduse, käesoleva põhikirja ja üldkoosoleku otsustest tulenevatele nõuetele.

8.14. Juhatusel on õigus vajaduse korral kokku kutsuda nõuandev koostöökogu.

8.15. Juhatuse töö sätestatakse üldkoosoleku poolt kinnitatavas juhatuse töökorras.

**9. MTÜ TEGEVJUHT**

9.1. MTÜ tegevjuht:

9.1.1. Juhib ühingu jooksvat tegevust ja vastutab üldkoosoleku ja juhatuse poolt vastu võetud otsuste täitmise eest;

9.1.2. Valmistab ette kõik küsimused, mis vastavalt käesolevale põhikirjale kuuluvad otsustamisele üldkoosolekul või juhatuse koosolekul;

9.1.3. Käsutab käesoleva põhikirja nõudeid arvestades ühingu vara ja vahendeid, esindab ühingut kõigis toimingutes ja tehingutes.

9.1.4. Sõlmib ja lõpetab lepinguid millised kuuluvad tegevjuhi pädevusse konsulteerides eelnevalt juhatuse esimehega ;

9.1.5. Otsustab teisi juhatuse poolt talle lahendamiseks antud küsimusi ulatuses, mis ei kuulu ühingu teiste organite ainupädevusse;

9.1.6. Võtab osa juhatuse koosolekutest ja komisjonide koosolekutest.

**10. REFERENT**

10.1. MTÜ referendi töökoha põhieesmärk on ühingu (büroo, juhatuse, hindamiskomisjoni ja üldkoosoleku) toetamine nõuetekohase ja ladusa asjaajamise, tõrgeteta dokumendiringluse ja operatiivse infovahetuse korraldamisega ning tagada ühingu büroo korrektne asjaajamine, dokumendi -ning arhiivihaldus. Täpsed tööülesanded kajastuvad ametijuhendis

**11. KOMISJONID**

11. 1. Üldkoosolek võib moodustada juhatuse töö toetamiseks, sh juhatuse ja üldkoosoleku otsuste ettevalmistamiseks, alalisi või ajutisi komisjone, määrates igal üksikul juhul ära nende ülesanded, moodustamise tähtaja, liikmete ja asendusliikmete arvu ja koosseisu ning nende töö tasustamise ja tööülesannete täitmisel tehtud kulutuste hüvitamise.

11.2. Üldkoosolek kinnitab juhatuse ettepanekul projektide hindamise komisjoni, millel on vähemalt seitse liiget.

**12. MTÜ VARAD**

12.1. MTÜ vara ja rahalised vahendid moodustavad:

12.1.1. liikmemaksudest;

12.1.2. tasulistest üritustest ja MTÜ muudest finantstuludest;

12.1.3. projektide teostamisest;

12.1.4. teenuste osutamisest;

12.1.5. kodu- ja välismaa füüsiliste ja juriidiliste isikute rahalistest ja varalistest annetustest ning sponsorlusest;

12.1.6. riigi ja omavalitsuste toetustest;

12.1.7. välisriikide ja rahvusvaheliste organisatsioonide abist;

12.1.8. võetud laenudest;

12.1.9. muudest tuludest ja laekumistest.

12.2. MTÜ vara käsutab juhatus juhindudes seadustest, MTÜ arengustrateegiast, iga-aastasest rakenduskavast ja eelarvest, juhatuse töökorrast, MTÜ poolt võetud kohustustest ning üldkoosoleku otsustest.

12.3. MTÜ ei jaga oma vara või tulu ega anna materiaalset abi või rahaliselt hinnatavaid soodustusi oma asutajale, liikmele, juhtimis- või kontrollorgani liikmele ega nimetatud isikutega seotud isikutele, välja arvatud juhul, kui nimetatud isikud kuuluvad ühingu poolt toetatavasse sihtrühma ega saa võrreldes teiste sihtrühma kuuluvate isikutega täiendavaid hüvesid ega soodustusi.

**13. REVISJON**

13.1. Ühingu eesmärgipärase ja finantstegevuse revideerimiseks ning vastuvõetud otsuste õiguspärasuse kontrollimiseks kinnitab üldkoosolek juhatuse poolt võrdlevate hinnapakkumiste alusel valitud revidendi või audiitori.

13.2. Revident või audiitor töötab tööplaani alusel, mille ta koostab järgnevaks majandusaastaks eelmise majandusaasta aastaaruande koosoleku toimumise ajaks ja esitab selle üldkoosolekule kinnitamiseks. Revisjone teostatakse vastavalt vajadusele, kuid mitte vähem kui üks kord aastas. Revideeritavad objektid ja tegevused valib revident või audiitor omal initsiatiivil või MTÜ Saarte Kalandus liikmete ettepanekul. Iga läbiviidud revisjoni kohta koostatakse aruanne, mis esitakse üldkoosolekule kinnitamiseks.

13.3. Juhatuse ja teiste organite liikmed peavad võimaldama revidendil või audiitoril tutvuda kõigi revisjoni läbiviimiseks vajalike dokumentidega ning andma vajalikku teavet.

13.4. Revident või audiitor ei või olla MTÜ juhatuse liige ega MTÜ palgaline töötaja.

13.5. Revidendil või audiitoril on õigus hääleõiguseta osaleda komisjonide töös.

13.6. Revidendi või audiitori volituste tähtaeg on viis aastat.

**14. MTÜ ÜHINEMINE, JAGUNEMINE JA LÕPETAMINE**

14.1. MTÜ lõpetamine, jagunemine või liitmine toimub seadustega sätestatud korras.

14.2. MTÜ likvideerijad on juhatuse liikmed või üldkoosoleku poolt määratud isikud

14.3. MTÜ lõpetamise korral antakse pärast võlausaldajate nõuete rahuldamist alles jäänud vara üle tulumaksusoodustusega mittetulundusühingute ja sihtasutuste nimekirja kantud sarnase eesmärgiga juriidilisele isikule või tegevusrühma liikmeks olevatele kohalikele omavalitsusele.

*1. Käesoleva põhikirja redaktsioon on kinnitatud MTÜ Saarte Kalandus üldkoosolekul*

*11.12.2015. a.*

*2. Käesoleva põhikirja redaktsiooni kantud täiendus-, parandus- ja muudatusettepanekud on kinnitatud MTÜ Saarte Kalandus 09. 11. 2017. a üldkoosoleku otsusega nr 7.*

*3. Käesoleva põhikirja redaktsiooni kantud täiendus-, parandus- ja muudatusettepanekud on kinnitatud MTÜ Saarte Kalandus 13. 07. 2018. a üldkoosoleku otsusega nr 9.*

*4. Käesoleva põhikirja redaktsiooni kantud täiendus-, parandus- ja muudatusettepanekud on kinnitatud MTÜ Saarte Kalandus 08. 07. 2020. a üldkoosoleku otsusega nr 3.*

*5. Käesoleva põhikirja redaktsiooni kantud täiendus-, parandus- ja muudatusettepanekud on kinnitatud MTÜ Saarte Kalandus 17. 11. 2023. a üldkoosoleku otsusega nr 3*

*6. Käesoleva põhikirja redaktsiooni kantud täiendus-, parandus- ja muudatusettepanekud on kinnitatud MTÜ Saarte Kalandus 6.09.2024. a üldkoosoleku otsusega nr …*